정조 1년
丁酉八月二十六日巳時。上御熙政堂。大臣二品以上三司同爲入侍時。領議政金尙喆。左議政鄭存謙。右議政徐命善。兼禮曹判書蔡濟恭。行司直具善復。仁陽君李景祜。判敦寧李重祜。行司直洪樂性。行戶曹判書鄭弘淳。左參贊黃景源。兵曹判書金鍾秀。刑曹判書張志恒。漢城判尹鄭光漢。禮曹參判李在協。戶曹參判李命植。左尹李𡊠。同敦寧李瀁。同知鄭好仁金朝潤李鎭翼。副司直魚錫定李在簡李漢膺行副護軍金範勳李仁康李達秀李敬懋閔趾燮金相玉李廷壽。大司憲趙㻐大司諫吳載紹。司諫李謙彬。應敎李在學。持平洪樂恒鄭淵淳。獻納洪周萬。校理洪明浩李儒慶。正言李思祚金翊休。修撰林蓍喆尹尙東。副修撰朴祐源。左承旨李亨逵。假注書洪仁浩。記事官徐龍輔金勉柱。以次進伏訖。尙喆曰。風雨乖候。數日間聖體。若何。上曰。一樣矣。尙喆曰。王大妃殿氣候。何如。上曰。安寧矣。尙喆曰。惠慶宮氣候。何如。上曰。安寧矣。尙喆曰。臣等鎭日叫閤。而終未蒙允。相率胥命。而亦未被罪。猶此冒死求對者。無他也。誠以臣等龥庭伏閤。辭窮意竭。而逆禶之一刻容貸。爲宗國一刻之憂故也。不審殿下將何以處之也。逆禶名入推戴。自干天誅。則豈獨殿下之罪人也。卽宗社之罪人也。殿下雖欲求其生於必死之中。其可得乎。昨伏聞禁堂所奏之說。則禶之求衣求食。必欲生出之說。益難掩其昭著之逆節矣。今則前後聖敎中管蔡情迹之分。無容更辨矣。罪逆如彼。而豈有一刻容貸之理乎。況今風雨連日。天時乖候。此乃上天所以警動我殿下也。殿下其可以遲疑未決。當斷而不斷耶。伏願卽賜允許。快正典刑焉。存謙曰。逆禶之窮凶情跡。今已綻露於禁堂之奏。則決不可晷刻容置於覆載之間也。在臣等沫血共誅之義。固當得請於名出逆招之初。宮城扈衛之前。而一日二日。尙未蒙允。此則臣等不忠不誠之罪也。況今上天示警。風雨乖候。殿下所以奉天命行天誅者。其可以雍容暇豫而已耶。伏願亟降允許之音焉。命善曰。以昨日禁堂之奏觀之。則禶之逆節。固已盡露。而其所以惟恐或死。必欲得生者。渠必有某樣所恃而然矣。誠不知何許禍機。伏於何地。起於何日。則卽今事機。誠甚急迫。殿下豈可遲延時刻。不思所以安宗社之道乎。臣等今雖被罪。未蒙兪之前。決不敢退去。伏望亟賜處分焉。尙喆曰。逆禶之罪。渠亦自知。則殿下雖欲曲全其生。在渠道理。固當求死不暇。而臣等俄者招問金吾郞。已聞其萬萬肆惡之狀矣。如是而殿下尙欲曲保之耶。命善曰。渠若無某般可恃之事。則我將得生之說。何敢發諸口耶。以此觀之。則禍機之迫急。不言可知。豈可一時貸其生乎。上曰。推戴爲逆之狀。渠安得知之也。不知其名入推戴之爲罪。故其言如此也。弘淳曰。禶之罪名。渠豈有不知之理也。臣於朝者聞之。則渠云若爲啞人。可以得生云云。渠若不知其罪。則豈有此等之言乎。尙喆曰。當斷不斷。今至十餘日矣。殿下雖欲必保。而終不可保也。如是之際。宗社之禍機漸迫。臣民之憂遑轉深。此豈殿下優柔不斷之事哉。上自臣僚之呼龥。下至輿儓之疏懇。實爲萬口同聲之辭。而今則請誅之擧。不必待百官三司之各陳所懷也。臣等只當流涕而陳之。殿下亦當流涕而從之而已。禁堂今方入侍。伏願無少靳持。快降明命。以安四百年宗社焉。尙喆仍起伏泣奏。存謙命善以下二品以上三司諸臣。一竝起伏齊聲奏曰。王法不可以少緩。亂逆不可以暫貸。請亟賜處分焉。上掩抑不答。尙喆曰。逆禶是今日北面者之不共戴者也。殿下雖欲以私恩屈公法。而臣等豈忍承順。以陷不忠之罪乎。存謙曰。逆禶之罪。節節綻露。殿下亦已知畢竟之難容。而一向靳允。豈非悶迫之甚乎。命善曰。人情莫測。禍機甚迫。若不卽賜允許。則臣等有死而已。決不敢退矣。尙喆曰。罪逆之有情迹。禍變之有緩急。猶屬第二件事。而豈有名出推戴。終始得生者乎。㻐載紹在學等曰。使逆禶。尙今假息者。莫非臣等之罪也。雖萬被罪罰。而不得請則不敢退矣。樂性曰。逆禶肆惡之言。可見其難貸之逆心。則殿下雖欲曲全而無奈何矣。徽之曰。此時人心汹擾。國勢岌嶪。斷恩之典。決不可遲疑矣。㻐等曰。逆禶必誅之罪。何待禁堂之所奏。而況今肆然發惡之罪。已著凶逆之情節。則尙今容置者。其可曰國有法乎。浩修曰。臣等之齊聲仰請者。只欲奉承榻前定奪。卽爲擧行矣。璹曰。一時爲急。遄降處分焉。濟恭曰。今則大臣諸臣之所奏。不必臚列其罪狀。分辨其情跡也。但念罪逆如禶。而不置之法。則將何以安國家而定人心乎。尙喆曰。論其罪則無一可生而有萬可死。如是而苟或將順聖心。不擧王章。則臣等將爲宗社之罪人也。言之及此。殿下將何以更敎臣等耶。命善曰。殿下不念宗社之大計。欲循親愛之私恩。而臣等若迫於嚴命。晏然奉承。則其可曰有臣分乎。惟願割斷不忍之私恩。勉副群下之血忱焉。鍾秀曰。逆禶之事。上下相持。殆過一旬。人心轉益憂懼。國勢轉益危疑。殿下雖欲伸恩於不可伸之地。而其奈宗社國家何哉。伏望亟賜兪允焉。尙喆曰。公法私恩。本有輕重。臣之所執者。萬古不易之常理也。殿下之所靳持者。一時不忍之小節也。雖然殿下今若上念國計。俯循群請。先擧當行之王章。則伊後事。豈無殿下伸恩之道哉。夫然則公法旣不可屈。而私恩亦可紓矣。殿下何爲而靳許乎。樂性曰。禶之逆節。已著於初出逆招之日。臣等之意。則以爲殿下始雖以親愛之情。不忍遽允群請。然若至罪著惡極。無可奈何之境。則必當割恩而伸法矣。夫何日日例批。聖心愈益牢拒。雖令國事人心。靡有止泊。是果何等擧措耶。伏願快斷聖心。勉從群請焉。尙喆存謙命善曰。殿下惻怛不忍之心。溢於辭旨之外。臣等苟有一分仰體之道。則亦何敢故爲爭執。以咈聖意也。卽今禍機。迫在呼吸。誠不可以將順聖敎。爲臣分也。請命承旨。亟書定奪之敎矣。上曰。使予將何以爲之耶。尙喆曰。何以爲之之敎。殿下何爲而發耶。事到無奈何之境。則無他可爲之道矣。惟願亟賜一字允許之音焉。㻐等曰。罪人之逆節已極。而國家之禍機尤急。此不可一刻緩聲者也。伏願快賜允許焉。弘淳曰。逆禶之惡極罪著。渠已自知。而猶發悖惡之言。則不測之變。難言之憂。不啻層加而已。何殿下念不及此耶。重祜曰。逆禶爲凶徒之奇貨。一日容貸。實有亂賊生心之慮。伏願亟斷大義焉。樂性曰。上而朝廷臣僚。下而閭巷匹庶。莫不奔走失業。流涕呼龥。而兪音愈邈。出場無期。如是之際。其所以傷國脈而擾人心者。可勝言哉。伏望亟回聖心焉。尙喆曰。爲今日殿下之臣子者。俱以誓不共戴之義。有此齊聲請討之擧。而今以聖心之靳允。晏然退去。則臣子分義。寧有是理。勢將終日血龥。期於準請而後已。水剌進御。雖或失時。而決不敢退出前席一步之地。臣等之冒死爲此請者。豈可暫時緩聲耶。存謙命善曰。奚啻暫時之不可稽緩也。至今禍機甚急。雖一刻半刻。決不可容貸矣。一兪之音。殿下何其持疑之至此耶。濟恭曰。殿下聖學高明。凡於平日講究乎公私恩義之間者。爲如何哉。而當此處變之事。終不割恩而斷義。未免以私而滅公。臣實爲之慨然也。尙喆曰。殿下每以祖宗朝雖有以已行之例。而予之情事。有異於祖宗朝爲敎。然竊伏念。祖宗朝處分。俱値不幸之事也。今殿下所遭之不幸。卽與祖宗朝無異。則其所處變之道。豈可不法先朝之典憲。只循一己之私情乎。殿下之敎。每每如此。臣等實不知所以仰對也。伏願亟降明命焉。濟恭曰。殿下所遭。已極不幸矣。事已不幸之後。則其所以斷然行法者。乃是不幸中處變之道也。夫安有別般容議者乎。上謂濟恭曰。予以卿或知予心矣。卿亦何以發此言於予乎。予不忍聞矣。濟恭曰。臣所奏對之言。亦未盡臣之所懷矣。一言以蔽之者。惟有斷以大義四字而已。殿下何不速賜允許之音乎。上曰。予不忍以予手爲此矣。予之所遭。實與列朝之時。萬萬不同。以予情事。何忍爲此耶。尙喆存謙命善曰。此非費辭仰奏之事也。一刻之遲延。添一刻罔措之憂。請命承旨。以罪人禶賜死事榻前定奪之意書之焉。上曰。卿等何忍爲此言耶。其止之。其止之。㻐載紹等。竝起伏齊聲奏曰。此豈殿下若是下敎之事耶。伏望快允大臣之請焉。尙喆曰。殿下以惻怛切迫之心。不忍呼傳敎而書之。則臣等請使承旨書出讀奏矣。到此地頭。不可以承順聖意。爲臣分之當然。則使承旨直書定奪之敎。而亦非自下擅行之罪矣。徽之曰。顧今逆獄連出。而禍根未除。王章久稽。而人心靡定。此誠何等時耶。殿下若終靳一允。則在臣等共誅之義。不容但已。雖被自下擅行之罪。而決不欲與此賊。一刻俱生矣。尙喆曰。承旨方展草紙。以俟上敎。而上敎終不得承。則臣等使承旨書之之外。無他道矣。亨逵曰。臣當書之而讀奏矣。上曰。承旨何若是耶。其止之。尙喆存謙命善泣奏曰。今日北面於殿下之廷者。抑何心腸。必欲違拂聖意。不思所以仰體之道乎。亦豈與逆禶有私讎。必欲報之耶。惟以憂憤焦迫之情。有此相率呼龥之擧。則何殿下不諒臣等之苦忱。必欲違拒之至斯乎。濟恭曰。今日入侍之諸臣。何莫非殿下之股肱耳目。而且皆奉讀二十三日所下批答之敎。孰不無一字一涕之情也。然而今此力爭苦懇之辭。實緣情窮勢迫而然矣。殿下亦豈不垂諒。而何若是持難耶。尙喆存謙命善曰。以臣等奉敎流涕之心。而必爲此碎首瀝血之擧。則禍機之急迫。國勢之危疑。伏想殿下必已俯燭。而亦必諒臣等此請。非可已而不已者也。辭已竭矣。意已窮矣。何殿下一向無發落之敎耶。二十四日轎前迭奏之擧。四十餘啓龥庭伏閤之事。俱不得準請者。臣等之罪。死亦有餘矣。今又請對前席。同聲齊龥。而又以聖心之有所持難。沁沁然退去。則此豈但不忠不誠之罪也。便是懷二心而事上者也。殿下豈忍使臣等。陷於如此之罪乎。伏願亟賜處分焉。上欷歔敎曰。使予將何以爲之也。卿等其爲予。商量可爲之道也。尙喆曰。今番逆魁。一禶是已。而顯戮未加。則興文輩諸逆之俱被大逆之律者。不幾近於王法之有偏乎。臣等非不知未施當律之爲失刑。而只欲仰體聖上惻怛之心。故百爾思量。有此次律之請。此是商量之極盡處者。此外有何更爲商量之事乎。濟恭曰。賜死二字。已是十分商量者。則臣等雖欲奉承聖敎。更加商量。而末如之何矣。鍾秀曰。大臣所奏榻前定奪之意。實爲今日處變之道。伏願殿下。以大臣之所奏。視同已下之敎。無少留難焉。如是處分之後。則殿下之私恩。已伸於不忍正法之地矣。逆禶雖死。而亦必無憾矣。尙喆曰。此非一刻容議之事。惟望亟下一兪之音焉。上曰。予以切迫之私情。有所思量者矣。欲使金吾堂上往問於獄中。使渠知有此罪名則。何如。尙喆存謙命善曰。逆禶罪名。渠豈不知之理哉。然而以殿下至仁惻怛之心。至謂渠未必知。而有此勤懇之下敎矣。禁堂之往問罪人。非不知有乖獄體。實爲千古變例。臣等之意。則雖冒違法之罪。而只欲仰體聖意之萬一也。臣尙喆存謙命善。請與金吾諸堂同往禁府。曉諭逆禶。奉傳聖上不忍之心。因明渠之當死之罪。而畢竟當使有以自盡也。上曰。若如卿等之言。則豈予往問之本意也。終若使之自盡。則死則一耳。予豈忍以予手爲此計哉。卿等只當往問於渠。使渠知渠罪之所以然而已。可也。尙喆曰。渠之逆節。渠旣自知。則今不必更問罪狀於渠。而聖敎若此。臣等謹當一一曉諭。而末稍之事。則臣等但當使渠。知罪而自斃矣。上曰。此何言也。決不忍以予手爲此事矣。卿等其諒之。尙喆曰。往諭其罪之命。卽殿下不忍之心也。使之自盡之擧。卽臣子當然之分也。逆禶之罪。人可得以誅之。則使之自盡者。卽是百官之殺國賊也。殿下何與焉。臣等謹當率禁堂。馳往以諭矣。尙喆曰。臣等今方出往。而殿下以勉從群情。先賜下敎。則公法不屈。私恩亦伸。而處分極爲順便矣。上曰。是何言也。若下勉從之敎。則卽予手之所爲也。予不忍爲此也。尙喆存謙命善弘淳璹浩修命植曰。臣等旣奉往問之聖敎。當卽馳往以諭矣。尙喆曰。臣等旣奉往問之聖敎。當卽馳往曉諭於渠。而大臣獄官之往問罪人。誠是前古所無之例矣。渠若有一分臣子之心。則不待臣等之使其自處。而將求死之不暇矣。上曰。卿等往問之擧。予亦豈不知變例。而往問之事。亦將爲一節拍矣。愼勿以自盡二字諭之。而只今渠知渠罪名之所以如此。可也。尙喆存謙命善曰。渠旣知罪而猶有必欲得生之心。渠之凶肚逆腸。萬萬難掩。終若頑不知罪。至於莫可奈何之境。則臣等道理。不得不使之自盡而後已矣。上曰。卿等勿爲如此之言也。渠雖蒙騃無知。卿等往問之時。豈有拒逆之理乎。尙喆等曰。渠若終始拒逆。則殿下雖欲不允臣等之請。而臣等所以使渠自處者。則決不敢晷刻遲緩矣。上曰。卿等往問之時。萬一渠有拒逆之言。則向後事。予亦不知。何以敎卿等也。然渠豈有拒逆之理乎。卿等其往諭之也。尙喆等先退。㻐載紹等所懷。臣等卽於前席。伏承下敎。辭旨懇惻。至有使禁堂往問之敎。臣亦豈不感動。而第念臣等之所爭。卽公法也。法之所在。惟當施以當律。該堂往問。實違公法。臣等謂罪人禶。斷以大義。快正王法。宜矣。上日勿煩。出擧條上命退。諸臣以次退出。